## 6 προτάσεις για το Καταστατικό για την ισχυροποίηση των μελών

Η ισχυροποίηση των μελών μπορεί να γίνει με μικρές ή μεγαλύτερες αλλαγές και προσθήκες στο προτεινόμενο Καταστατικό. Στην ΟΜ Μηχανικών Α’ Θεσσαλονίκης στη 2η προσυνεδριακή Ολομέλεια συζητήθηκαν προτάσεις και υιοθετήθηκαν 6 προτάσεις. Συγκεκριμένα, καταρχήν προτείνεται μια σε διευρυμένη Κεντρική Επιτροπή (π.χ. 250 μελών) το **50%** των μελών της να **εκλέγεται από το Συνέδριο** με ενιαίο ψηφοδέλτιο και τ**ο** άλλο **50%** **ανά Νομαρχιακή Επιτροπή (ΝΕ),** ταυτόχρονα με τη διαδικασία εκλογής των αντιπροσώπων στο Συνέδριο, με ενιαίο ψηφοδέλτιο, σε αριθμό ανάλογο της δύναμης των μελών του κόμματος σε αυτήν **και εξασφάλιση της εκπροσώπησης όλων των ΝΕ με τουλάχιστον ένα (1) μέλος.** Οι εκλεγέντες συμμετέχουν ως αντιπρόσωποι στο Συνέδριο, αφαιρούμενοι ως αριθμός από τον αριθμό που δικαιούται να εκλέξει η ΟΜ τους.

Για την περίπτωση αποχώρησης μέλους που προβλέπεται στο 7§2 και για να αρθούν περιθώρια ερμηνείας, προτείνεται η προσθήκη των **υποχρέωσης** της κλήσης σε συζήτηση των ανενεργών μελών καθώς και **σαφής προσδιορισμός** του μετέπειτα διαστήματος της **αδικαιολόγητης** μη συμμετοχής πριν θεωρηθεί ότι το μέλος έχει αποχωρήσει.

Στο άρθρο 12 οι ΟΜ αναφέρονται ως ένα από τα τρία οργανωτικά επίπεδα και είναι αυτό που πιο κοντά στα μέλη από κάθε άλλο. Στον τρόπο λειτουργίας τους αναφέρεται σύνδεση με την ΝΕ μέσω του συνδέσμου. Κρίνουμε ότι οι ΟΜ πρέπει να αποκτήσουν περισσότερο ενεργό ρόλο και φωνή για τα μέλη σε όλα τα θέματα της κομματικής δραστηριότητας. Προτείνεται να προστεθεί παράγραφος στο άρθρο 13 ως εξής: *«Οι Νομαρχιακές Επιτροπές, για κάθε θέμα που διατυπώνουν άποψη δημόσια ή σε ανώτερα όργανα και δεν έχει το χαρακτήρα του εξαιρετικά επείγοντος, πρέπει να ζητούν τη συμβολή και άποψη των σχετικών ΟΜ. Ως σχετικές ΟΜ θεωρούνται α) οι τοπικές ΟΜ στην περιοχή που αφορά το θέμα και β) οι θεματικές ΟΜ που έχουν εκ των πραγμάτων ενασχόληση με το θέμα. Η ΝΕ θα περιμένει συγκεκριμένο σύντομο διάστημα, το οποίο θα ορίζεται άπαξ για όλα τα θέματα από την ΝΕ στην πρώτη συνεδρίαση της, για την άποψη των ΟΜ. Η άποψη των ΟΜ είναι συμβουλευτική και δε δεσμεύει την ΝΕ ως προς τη διατύπωση της δικής της άποψης. Σε περίπτωση που οι ΟΜ δεν ανταποκριθούν στην τεθείσα προθεσμία η ΝΕ μπορεί να προβαίνει στη διατύπωση της άποψης της χωρίς καθυστέρηση.»*

Δεδομένης (α) της ισχυροποίησης των ΜΜΕ, στην καθημερινή ζωή μας, (β) της εκκωφαντικής ανεπάρκειας προβολής των θέσεών μας, όσο και (γ) της πρόσφατης περιπέτειας της ΑΥΓΗΣ με ενδεχόμενο το κλείσιμό της, είναι απαραίτητη η συστηματική οργάνωση της ενίσχυσης των ΜΜΕ, που εκφράζουν τις θέσεις μας. Για τους λόγους αυτούς προτείνεται η καταστατική κατοχύρωση της ενίσχυσης των Μέσων Μαζικής Ενημέρωσης του ΣΥΡΙΖΑ με ΝΕΟ άρθρο 45 με τίτλο Ενίσχυση των κομματικών ΜΜΕ. Τα ΜΜΕ του ΣΥΡΙΖΑ ενισχύονται οικονομικά από (Α) τους εκλεγμένους εκπροσώπους και (Β) τους διορισμένους σε κυβερνητικές θέσεις. Συγκεκριμένα, προτείνεται η υποχρεωτική με ποινή μομφής, ετήσια συνδρομή στην ΑΥΓΗ κατά τον πρώτο χρόνο ανάληψης θέσης βουλευτή, μέλους Δ.Σ. σε οργανισμό, μετακλητού σε κυβερνητικό πόστο κτλ. Η υποχρέωση ετήσιας συνδρομής ισχύει για όλο το διάστημα της θητείας, και λαμβάνει χώρα στον πρώτο μήνα κάθε ημερολογιακού έτους. Μετά το πρώτο έτος, ο/η υπέχων/ουσα την υποχρέωση, μπορεί να διαθέτει την ετήσια συνδρομή του/της, σε άλλο «οικείο» μέσο, όπως η ΕΠΟΧΗ, το «ΚΟΚΚΙΝΟ» κτλ. Η Κεντρική Επιτροπή, ενημερώνεται σε κάθε συνεδρίασή της (ή κατ’ ελάχιστον σε μία συνεδρίαση ανά εξάμηνο), με αναλυτικό κατάλογο για την ανταπόκριση των υπόχρεων, σε αυτή τους την υποχρέωση και λαμβάνει απόφαση σχετικά.

Στα 4§2 και 4§3 του Καταστατικού, σχετικά με την ένταξη νέων μελών, προβλέπεται ένσταση από τα μέλη αλλά η έναρξη της προθεσμίας είναι από την ενημέρωση του Συντονιστικού, ενώ παραλείπεται η υποχρέωση ενημέρωσης των μελών για το νέο μέλος. Προτείνεται η σύνδεση της προθεσμίας ένστασης από τα μέλη με την ημερομηνία ενημέρωσης των μελών, με ευθύνη του Συντονιστικού.

Στο Άρθρο 16§6 – «Κεντρική Επιτροπή» προβλέπεται: *“Η Κεντρική Επιτροπή σε συνεργασία με το Οργανωτικό Γραφείο και τα Τμήματα οφείλει να οργανώνει ομοιοεπαγγελματικά και ομοιοεπιστημονικά θεματικά δίκτυα μελών και ανένταχτων υποστηρικτών, καθώς και ομάδες δουλειάς για τον καλύτερο συντονισμό της δράσης του ΣΥΡΙΖΑ-ΠΣ, την ενίσχυση των Τμημάτων του και των αυτοδιοικητικών και συνδικαλιστικών παρατάξεων στις οποίες μετέχουν τα μέλη του και την παρέμβασή του σε επιστημονικούς φορείς και επιμελητήρια.”* χωρίς συγκεκριμένη διαδικασία επίσπευσης. Προτείνεται η προσθήκη παραγράφου που να το προβλέπει: *«Η Κεντρική Επιτροπή οφείλει να οργανώνει δράσεις για την πρακτική και πολιτική επιμόρφωση των μελών.»*

ΟΜ Μηχανικών Α’ Θεσσαλονίκης

Συντονιστής: ιωάννης τσιωνάς

6977 221034

syriza.michanikon.thess@gmail.com